Καταιγίδα (ταινία)

Η Καταιγίδα (Πρωτότυπος τίτλος: The Perfect Storm) είναι αμερικανική βιογραφική δραματική ταινία καταστροφής του 2000 σε σκηνοθεσία Βόλφγκανγκ Πέτερσεν και σενάριο των Γουίλιαμ Ντ. Γουίτλιφ και Μπο Γκόλντμαν (χωρίς πίστωση) βασισμένο στο "ομότιτλο" βιβλίο του 1997 του Σεμπάστιαν Γιούνγκερ. Η ταινία αφηγείται την ιστορία του Andrea Gail, ενός εμπορικού αλιευτικού σκάφους που χάθηκε στη θάλασσα με όλο το πλήρωμα του όταν έπεσε στην Τέλεια Καταιγίδα του 1991. Πρωταγωνιστούν οι Τζορτζ Κλούνεϊ, Μαρκ Γουόλμπεργκ, Νταϊάν Λέιν, Ουίλιαμ Φίχνερ, Κάρεν Άλεν, Μπομπ Γκάντον και Μαίρη Ελίζαμπεθ Μαστραντόνιο.

Η ταινία κυκλοφόρησε στις 30 Ιουνίου 2000 από την Warner Bros. και απέφερε 328,7 εκατομμύρια δολάρια στο box office παγκοσμίως.

 Πλοκή 

Τον Οκτώβριο του 1991, το εμπορικό αλιευτικό σκάφος Andrea Gail επιστρέφει στο λιμάνι στο Γκλούσεστερ της Μασσαχουσέτης, με λίγα σε ποσότητα αλιεύματα. Ο ιδιοκτήτης του σκάφους, Μπομπ Μπράουν, ειρωνεύεται και χλευάζει τον καπετάνιο Μπίλι Τάιν για το πρόσφατο «κακό σερί» του. Απελπισμένος, ο καπετάνιος Τάιν πείθει το πλήρωμα του Andrea Gail να τον ακολουθήσει για μια ακόμη εξόρμηση για ψάρεμα στα τέλη της σεζόν. Το πλήρωμα περνάει από τις συνηθισμένες αλιευτικές περιοχές στις Grand Banks του Newfoundland, αφήνοντας πίσω τους μια αναπτυσσόμενη τροπική καταιγίδα. Αρχικά ανεπιτυχείς στο να βρούνε αλιεύματα, κατευθύνονται μετά στο Flemish Cap, όπου η τύχη τους βελτιώνεται πολύ. Καθώς έχουν συγκεντρώσει χιλιάδες κιλά ψαριών, η παγομηχανή χαλάει και ο μόνος τρόπος για να πουλήσουν τα αλιεύματά τους πριν χαλάσουν είναι να επιστρέψουν βιαστικά στην ακτή. Ωστόσο, μεταξύ του Andrea Gail και του Γκλούσεστερ υπάρχουν σε εξέλιξη δύο ισχυρά καιρικά μέτωπα και ένας τυφώνας, τον οποίο το πλήρωμα υποτιμά.

Καθώς το πλήρωμα του Andrea Gail μάχεται με τη μανιασμένη θάλασσα, ένας δυνατός άνεμος σπάει την κεραία του ασυρμάτου του πλοίου ακριβώς τη στιγμή που ο τυφώνας Γκρέις και το βόρειο καιρικό μέτωπο συγχωνεύονται μεταξύ τους, πάνω τους. Ο πρωτάρης ναυτικός Μπόμπι Σάτφορντ προσπαθεί να διορθώσει τον ασύρματο, ωστόσο δεν τα καταφέρνει. Λίγο μετά, η καπετάνιος Λίντα Γκρίνλοου του αδελφού πλοίου Hannah Boden καλεί για βοήθεια προς το Andrea Gail. Ένα ελικόπτερο διάσωσης της Εθνικής Φρουράς της Νέας Υόρκης ανταποκρίνεται, αλλά αφού απέτυχε λόγω των σφοδρών ανέμων να πραγματοποιήσει ανεφοδιασμό στον αέρα από ένα HC-130 Hercules, το πλήρωμα του ελικοπτέρου ματαιώνει την αποστολή, καθώς μένει από καύσιμα και συντρίβεται στη θάλασσα. Όλα τα μέλη του πληρώματος, εκτός από ένα, διασώζονται από ένα σκάφος της ακτοφυλακής.

Το Andrea Gail αντιμετωπίζει διάφορα προβλήματα, όπως κύματα ύψους 12 μέτρων που πέφτουν στο κατάστρωμα. Το πλοίο παλεύει να πλεύσει μέσα από κύματα που το σφυροκοπούν και θυελλώδεις ανέμους, ενώ φίλοι και συγγενείς ανησυχούν και περιμένουν νέα. Ο Μπίλι κάνει μια επιτυχημένη προσπάθεια να γυρίσει το σκάφος σε αντίθετη κατεύθυνση για να βγουν από τη θύελλα. Μετά από αυτό, το σκάφος συναντά ένα τεράστιο κύμα. Προσπαθούν να οδηγήσουν το σκάφος πάνω από το κύμα, αλλά αυτό καταρρέει πριν προλάβουν να φτάσουν στην κορυφή, ανατρέποντας το σκάφος. Ο καπετάνιος Μπίλι επιλέγει να χαθεί μαζί με το σκάφος του, το υπόλοιπο πλήρωμα είναι παγιδευμένο στους εσωτερικούς χώρους διαμονής και μόνο ένας, ο Μπόμπι, καταφέρνει να βγει έξω. Βγαίνει στην επιφάνεια και παρακολουθεί το Andrea Gail πριν αυτό χαθεί στα βάθη του Ατλαντικού. Ο Μπόμπι αποχαιρετά σιωπηλά την κοπέλα του και τα αγαπημένα του πρόσωπα, καθώς τα ραγδαία ανερχόμενα κύματα τον παρασύρουν.

Δεν υπάρχουν επιζώντες. Η Λίντα διαβάζει τον επικήδειο στο μνημόσυνο. Αργότερα, καθώς βγαίνει ξανά στη θάλασσα, θυμάται τον Μπίλι να μονολογεί για το τι σημαίνει να είσαι καπετάνιος.

 Διανομή ρόλων 
 Τζορτζ Κλούνεϊ, ως Φρανκ Γουίλιαμ "Μπίλι" Τάιν, ο καπετάνιος του Andrea Gail.
 Μαρκ Γουόλμπεργκ, ως Ρόμπερτ "Μπόμπι" Σάφορντ, μέλος του πληρώματος στο Andrea Gail.
 Νταϊάν Λέιν, ως Κρίστινα "Κρις" Κόττερ, φίλη του Μπόμπι.
 Μαίρη Ελίζαμπεθ Μαστραντόνιο, ως Λίντα Γκρίνλοου, η καπετάνιος του αδελφού πλοίου Hannah Boden. 
 Τζον Σι. Ρέιλι, ως Ντέιλ Μέρφι, μέλος του πληρώματος στο Andrea Gail 
 Ουίλιαμ Φίχνερ, ως Ντέιβιντ Σάλιβαν, μέλος του πληρώματος στο Andrea Gail 
 Τζον Χοκς, ως Μάικλ Μοράν, μέλος του πληρώματος του Andrea Gail 
 Μάικλ Αϊρονσάιντ, ως Μπομπ Μπράουν, ιδιοκτήτης των Andrea Gail και Hannah Boden.
 Μπομπ Γκάντον, ως Αλεξάντερ Μακανάλι, ιδιοκτήτης του Mistral, ενός γιοτ που έπεσε στην καταιγίδα.
 Κάρεν Άλεν, ως Μελίσα Μπράουν, μέλος του πληρώματος στο Mistral 
 Τσέρι Τζόουνς, ως Έντι Μπέιλι, μέλος του πληρώματος στο Mistral.
 Άλλεν Πέιν, ως Άλφρεντ Πιέρ, μέλος του πληρώματος του Andrea Gail 
 Τζάνετ Ράιτ, ως Έθελ Σάφορντ, μητέρα του Μπόμπι
 Σάντι Γουόρντ, ως Κουέντιν

 Ιστορική ακρίβεια 
 Andrea Gail 
Ένα πλοίο παρόμοιο με το Andrea Gail, το Lady Grace, χρησιμοποιήθηκε στα γυρίσματα της ταινίας. Τα περισσότερα από τα ονόματα που χρησιμοποιήθηκαν δεν άλλαξαν για την ταινία, ωστόσο ως απάντηση δύο αγωγές υποβλήθηκαν αργότερα από ορισμένες οικογένειες των μελών του πληρώματος. Η ταινία ισχυρίζεται μόνο ότι «βασίζεται σε αληθινή ιστορία» και διαφέρει από πολλές απόψεις από το βιβλίο, ξεκινώντας από τη μυθοπλασία του υλικού σε «ιστορία». Τα γεγονότα που εμφανίζονται στην ταινία μετά την τελευταία ραδιοφωνική επαφή του Andrea Gail είναι καθαρά εικασίες, καθώς το σκάφος και τα πτώματα του πληρώματος δεν βρέθηκαν ποτέ.

 Παραγωγή 
 Επιλογή ηθοποιών 
Ο Βόλφγκανγκ Πέτερσεν αρχικά ζήτησε από τον Χάρισον Φορντ να πάρει τον πρωταγωνιστικό ρόλο του καπετάνιου Μπίλι, καθώς ο Φορντ είχε προηγουμένως πρωταγωνιστήσει στο μπλοκμπάστερ του 1997 Air Force One (στον ρόλο του Προέδρου των Ηνωμένων Πολιτειών), το οποίο είχε επίσης σκηνοθετήσει ο Πέτερσεν και θέλησε να συνεργαστεί για δεύτερη φορά με τον ηθοποιό, αλλά αυτός αρνήθηκε. Η δεύτερη επιλογή του Πέτερσεν ήταν ο Νίκολας Κέιτζ, που επίσης τον απέρριψε, επειδή ήταν τότε απασχολημένος σε άλλα πρότζεκτ. Στη συνέχεια, ο ρόλος προτάθηκε στον Μελ Γκίμπσον, αλλά αυτός ζήτησε πάρα πολλά χρήματα, για την ακρίβεια 25 εκατομμύρια δολάρια, και μετά από αυτόν ο ρόλος κατέληξε στον Τζορτζ Κλούνεϊ.

 Υποδοχή 
 Box office 
Η Καταιγίδα γνώρισε εισπρακτική επιτυχία. Το πρώτο σαββατοκύριακο της κυκλοφορίας της, έκανε το ντεμπούτο με 42 εκατομμύρια δολάρια πριν από τον Πατριώτη της Sony και τελικά απέφερε πάνω από 182,6 εκατομμύρια δολάρια στις Ηνωμένες Πολιτείες και 146,1 εκατομμύρια δολάρια σε όλο τον κόσμο σε συνολικά 328,7 εκατομμύρια δολάρια παγκοσμίως.
 Κριτικές 
Η ταινία έλαβε μικτές κριτικές από κριτικούς. Στον ιστότοπο Rotten Tomatoes συλλογής κριτικών, έχει βαθμολογία (Ιανουάριος 2022) θετικής έγκρισης 47% βασισμένες σε 135 κριτικές με μέσο όρο 5,59/10. Η κριτική συναίνεση του ιστότοπου αναφέρει: "Ενώ τα ειδικά εφέ είναι καλοδουλεμένα και αρκετά εντυπωσιακά, αυτή η ταινία υποφέρει από έλλειψη οποιουδήποτε πραγματικού δράματος ή χαρακτηρισμού." Στο Metacritic έδωσε στην ταινία σταθμισμένο μέσο όρο βαθμολογίας 59 στα 100, με βάση 36 κριτικές, υποδεικνύοντας "μεικτές ή μέσες κριτικές".

 Παραπομπές 

 Εξωτερικοί σύνδεσμοι 




 Plot and background at reelviews.net

Κατηγορία:Ταινίες του 2000
Κατηγορία:Αμερικανικές ταινίες της δεκαετίας 2000
Κατηγορία:Αμερικανικές ταινίες καταστροφής
Κατηγορία:Αμερικανικές δραματικές περιπετειώδεις ταινίες
Κατηγορία:Αμερικανικές βιογραφικές ταινίες
Κατηγορία:Αγγλόφωνες ταινίες
Κατηγορία:Ταινίες παραγωγής Warner Bros.
Κατηγορία:Ταινίες βασισμένες σε πραγματικά γεγονότα
Κατηγορία:Ταινίες τοποθετημένες σε πλοία
Κατηγορία:Ταινίες γυρισμένες στη Μασαχουσέτη
Κατηγορία:Ταινίες τοποθετημένες στα 1990s
Κατηγορία:Ταινίες με θέμα τον θάνατο
Κατηγορία:Ταινίες σε σκηνοθεσία Βόλφγκανγκ Πέτερσεν